text: Soldater, kom til Varde
  22 februar 2014 kl. 11.53
  Varde Kommune forsøgte lørdag at vise sig fra den bedste side, da 50 soldater fra Sønderborg og Vordingborg med pårørende besøgte kommunen for at se deres nye arbejdsplads på Varde Kaserne.
  Sergentskolen i Sønderborg lukker 4. april, og 100 arbejdspladser i forsvaret flytter til Varde. Et mindre antal overflyttes fra Ringsted på Sjælland.
  Både Varde og Esbjerg kommuner håber, at mange af soldaterne vælger at flytte vestpå med deres familier. Derfor fik de en omfattende orientering om mulighederne for bosætning, fritidsaktiviteter, børnepasning og uddannelsesmuligheder.
  Under en afstikker til Esbjerg fik familierne blandt andet en havnerundfart.
  4. april stryges flaget for sidste gang på Sønderborg Kaserne. Dermed er det slut med Sønderborg som garnisonsby.
  Kasernen er fra 1912, og den har siden været base for adskillige generationer af soldater. Dog blev den lukket mellem efteråret 1942 og befrielsen i foråret 1945, fordi den tyske besættelsesmagt beordrede alle danske garnisoner væk fra Jylland.
  Det blev med forsvarsforliget sidste år besluttet at give soldaterne i Sønderborg marchordre.
  